
1.11.2006 

הכנסת השבע-עשרה






נוסח לא מתוק
מושב שני

פרוטוקול מס' 88

מישיבת ועדת העבודה, הרווחה והבריאות

יום רביעי, י חשוון תשס"ז (1 בנובמבר 2006), שעה 09:00

סדר היום: 
1. הצעה לסדר היום (דיון מהיר) סכנת סגירתו של מרכז מתדון – מרכז טיפול   למכורים לסמים באום אל-פאחם (של חברת הכנסת נאדיה חילו)

2. הצעה לסדר היום (דיון מהיר) סכנת סגירתו של מרכז מתדון – מרכז טיפול למכורים לסמים – אום אל-פאחם (של חבר הכנסת טאלב אלסאנע) 

נכחו:

חברי הוועדה: 
משה שרוני – היו"ר



וילמה מאור – סגן יו"ר הוועדה



טלב אלסאנע 

מוחמד ברכה



נאדיה חילו 



חנא סוויד 

מוזמנים:
ד"ר אנטולי מרגוליס
- ראש המח' לטיפול בהתמכרויות, משרד הבריאות



עופר לוי


- מנהל אגף נכסים, משרד הבריאות 



מוסטפא מאחמיד
- מ"מ ראש עיריית אום אל-פאחם



שלי לוי


- מרכז המחקר והמידע, כנסת 



שרון סופר

- מרכז המחקר והמידע, כנסת 



יעל גורן



אגריה עבד אללטיף



בני יעקב



אלעזר במברגר 

1.     
הצעה לסדר היום (דיון מהיר) סכנת סגירתו של מרכז מתדון – מרכז טיפול   למכורים לסמים באום אל-פאחם (של חברת הכנסת נאדיה חילו)

2. 
הצעה לסדר היום (דיון מהיר) סכנת סגירתו של מרכז מתדון – מרכז טיפול למכורים לסמים – אום אל-פאחם (של חבר הכנסת טאלב אלסאנע)

היו"ר משה שרוני:

בוקר טוב, אני מתכבד לפתוח את הישיבה, המכרז להפעלת המרכזים לטיפול באמצעות תחליפי סם בישראל. משרד הבריאות לא נתן בזמן את הנתונים שביקשה הוועדה שעשתה חקר מעמיק בכל הנושא הזה. משרד הבריאות מקשה עלינו כאן. אין לו שום סמכות לעכב אותנו. אני אדבר עם שר הבריאות שלא ייתכן שלא ימסרו את הנתונים כדי שכל חברי הכנסת יקבלו מסמך אובייקטיבי כדי לדון בו כאן. 


חברת הכנסת נאדיה חילו בבקשה:

נאדיה חילו:

לפני שלושה שבועות פנו אליי בנושא של מכרז מתדון באום אל-פאחם, עם החלטה לסגור את המקום. זהו מרכז אזורי שהוקם לפני שנתיים, הוא משרת לא רק את תושבי אום אל-פאחם, הוא משרת את כל האזור. מאז הקמתו טופלו בו כ-118 מטופלים. היום המרכז מטפל ב-74 מטופלים עפ"י אינפורמציה שנמסרה לי מהם. 


עקב הקמתו של המרכז ניכרה ירידה משמעותית בפעילות הפלילית באזור שזו גם תוצאה חיובית מעבר לטיפול ולשיקום האנשים מההתמכרות של הסמים. הקשר הישיר בין פעילות ובריחת סמים ובין פעילות פשיעה בד"כ, ובעיקר גניבה הינו ברור.  


מנתונים שיש לנו, גם כאן יש תוצאה חיובית. זה התבטא גם בנושא של הסברה ומניעה. מתברר שעצם קיומו של המכרז שם מהווה איזו נקודת אור. כלומר, נוכחותו שם מעבירה מסר חיובי על אי צריכת סמים, וזהו רווח משני בנוסף על הרווח הישיר של טיפול ושיקום. 


כמו כן ידוע ששימוש גורם גם למחלות נוספות וההידבקויות שלא רק צורך הסמים, אלא גם הסביבה הקרובה שלו, משפחתו וילדיו נמצאים בסכנת הידבקות וגם מעבר למשפחתו. זו עובדה שקשה להתעלם ממנה. 


מאינפורמציה שנמצאת בידי, משרד הבריאות הוציא מכרז להפרטת המרכז. חשבתי שמשרד הבריאות יהיה כאן ויציג את התנאים המפורטים על כך.

היו"ר משה שרוני:

משרד הבריאות נמצא כאן.

נאדיה חילו:

סליחה. זה גם יגרום לסגירת המקום. ולכן אני ביקשתי את הדיון הזה, אני חושבת שצריך לפעול כדי להשאיר את המקום. אין הרבה מקומות כאלה בארץ, ועפ"י תפיסתי צריך לפתוח וליזום מקומות כאלה ולא לסוגר. ברור לי גם שצריך לעשות פעולות מניעה ולדאוג לכך שאנשים לא יצרכו סמים ולא יתמכרו, אבל כל עוד יש נופלים, צריך לתת גם לזה מענה. 


לכן אני בהחלט חושבת שהנושא מאוד חשוב וצריך לפעול שהמקום הזה לא ייסגר.

היו"ר משה שרוני:

למרות שהסקר שנעשה ע"י מרכז המחקר והמידע, אינו מושלם בגלל משרד הבריאות. 


אני נותן רשות לגב' שלי לוי שהיא כתבה. 

טלב אלסאנע:

שנינו יזמנו את הדיון הזה ולכן אם תרשה לי בתחילת הדיון ואח"כ נשמע את ההתייחסות של הגורמים הרלוונטיים.


אני יודע שקל מאוד לסגור מרכזים, קשה מאוד לפתוח אותם. לא כל האנשים ולא כל התושבים שמחים שפותחים ליד הבתים שלהם מרכזים לחלוקת תחליפי סמים, מתדון. ולא כל הרשויות המקומיות שמחות על הדבר הזה.


כשסוף סוף קמים אנשים שיוזמים ומתעמתים ופותחים ומתחילים לפעול, אז במקום לעזור, מציבים מכשולים. לפעמים המכשולים הם בצורה החוקית. למשל במקרה הזה, במשך שנים היה בין משרד הבריאות לבין אגודת הבריאות הסכם שעל-פיו היא מפעילה את כל המרכזים במדינה. אני גם טיפלתי בנושא בהיותי יו"ר הוועדה למלחמה בסמים, ואני יודע שהיא עשתה את זה בצורה סבירה. 


היום אומרים שצריך להתקשר במכרז והתוצאה היא לפרק את כל החבילה, לא יודעים מי היזמים, מי הזוכים.

היו"ר משה שרוני:

למה שלא יהיה מכרז? שאלה שיזכו, ימכרו את כל זה בשוק השחור, למה לא? 

טלב אלסאנע:

והתוצאה היא שמעמידים אותו בפני סכנת סגירה, אף אחד לא יודע מה יהיה. הרי לא כל מכור יכול לקבל את תחליף הסם, רק מכורים מסוג מסוים של סמים, וזה מאפשר להם להסתגל לחברה בצורה נורמטיבית, פחות אלימה, פחות עבריינית, זה האינטרס שלנו, כחברה.

היו"ר משה שרוני:

משרד הבריאות לא רוצה אגודה שהיא לא רווחית, הוא רוצה שירוויחו הרבה כסף. 

טלב אלסאנע:

אני חושב שאפשר לבחון אם יש תלונות – אפשר לבקר, אפשר לבדוק, אבל אסור לזרוק את התינוק עם המים. צריך לשמור על התינוק ואם יש מה לשפר, לעשות.

היו"ר משה שרוני:


תודה רבה. גב' שלי לוי בבקשה:

שלי לוי:

באופן כללי בישראל יש 10 מרכזים ושלוש ניידות לטיפול באמצעות תחליפי סם, שזה המתדון וסובטקס לפי הנתונים שיש בידינו. 

נאדיה חילו:

כמה מהם במגזר הערבי?

שלי לוי:

כולם מעורבים, למעט אותו מרכז באום אל-פאחם שהוא מטפל במגזר הערבי ובו יש 75 מטופלים נכון להיום. 

נאדיה חילו:

היו 118 מטופלים. 

שלי לוי:

ב-2003 במרכזים האלו טופלו 3,324 מטופלים ומי שהפעיל בעצם את המרכזים היא אגודה לבריאות הציבור שהחשב הכללי אישר למשרד הבריאות להתקשר איתה ללא מכרז. בשנת 2006 החשב הכללי הורה למשרד הבריאות להוציא מכרז להפעלתם והוא אמר לקיים את המכרז עד סוף דצמבר 2006.


השאלה המרכזית שעולה מהנושא הזה, היא קודם כל איך משרד הבריאות מבטיח באמצעות המכרז שהוא הוציא, שאותם גורמים שייבחרו בסופו של דבר להפעיל את המרכזים, יפעילו את המרכזים מתוך שיקולים אנושיים לטובת המטופלים ולטובת הקהילה, ולא על סמך שיקולים כלכליים של רווח והפסד. ושמרכזים קטנים כמו אום אל-פאחם אולי עלולים להיסגר כתוצאה משיקולים כלכליים. 

אולי גם צריך להעלות לדיון את העובדה שהמטופלים נדרשים גם לשלם תשלום חודשי בעבור הטיפול שהם מקבלים.

היו"ר משה שרוני:

אנחנו דנים היום על נושא המכרז. 

נאדיה חילו:

זה מחדל. 

שלי לוי:

ובעצם צריך לבחון את ההשלכות של המכרז לאותם המרכזים, במיוחד מרכזים קטנים ובאופן כללי על האיכות שתינתן למטופלים בסופו של דבר.

היו"ר משה שרוני:

את קיבלת את כל הנתונים ממשרד הבריאות? 

שלי לוי:

לא. לרוב השאלות ששלחנו לא קיבלנו ועל מה שקיבלנו, קיבלנו מענה חלקי בלבד. 

היו"ר משה שרוני:

תודה רבה. ד"ר אנטולי מרגוליס, בבקשה:

אנטולי מרגוליס:

אנחנו הוזמנו להשתתף בדיון בנושא סגירת המוסד באום אל-פאחם. משרד הבריאות יזם לפני שנתיים וחצי את פתיחת המרכז באום אל-פאחם שהיה מרכז אמבולטורי ואנחנו רצינו שזה יהיה מרכז לטיפול בתחליפי סם.


מאז פעלנו להביאו לכך וכעת יש 68 מטופלים במרכז. לא היתה לנו שום כוונה לסגור את המרכז, זה מתבטא אפילו במכרז שאנחנו הוצאנו. 

היו"ר משה שרוני:

איך אנחנו יודעים זאת בשעה שאנחנו לא יודעים מה הדרישות במכרז? 

אנטולי מרגוליס:

המכרז אינו מכרז פנימי והוא פורסם בכל המקומות וגם בתקשורת. מי שמתעניין, יכול לראות מה שכתוב במכרז. לא היתה לנו שום כוונה לסגור את המרכז באום אל-פאחם, יש לנו כוונה דווקא להגדיל את המרכז ליותר מטופלים. אנחנו תומכים בטיפול באמצעות תחליפי סם ואנחנו רוצים להגדיל את כמות המטופלים ואנחנו מכירים בהצלחה של המרכז הזה. 

היו"ר משה שרוני:

אבל של האגודה שטיפלה עד עכשיו.

אנטולי מרגוליס:

אנחנו רואים את ההצלחה במטופלים ובמטפלים, לא באגודה ולא במשרד הבריאות. אגודה זה גוף שמפעיל את זה, יש שם מטפלים שמטפלים טוב. אגודה זה גוף כלכלי, מה זה אגודה? 

טלב אלסאנע:

אני מקווה שהמקום הזה לא ייסגר מחשש שמא לא יעמוד באותם התנאים שאתם נותנים. 

אנטולי מרגלויס:


אמרתי שהתנאים במכרז הם מאוד אנושיים. 

היו"ר משה שרוני:

אני רוצה לדעת האם תנאי המכרז מחייבים את המפעיל לפתוח מרכז בכל מספר של מטופלים? 

אנטולי מרגוליס:

כמובן. לפי מה שכתוב במכרז, יש אפילו פירוט איך שכל המרכזים במכרז צריכים להיות ועל כמות המטופלים שבכל מרכז.

היו"ר משה שרוני:

כמה? 

אנטולי מרגוליס:

באום אל-פאחם 100 מטופלים.

היו"ר משה שרוני:

יש 100 מטופלים?

אנטולי מרגוליס:

לא, יש עכשיו 78. 

היו"ר משה שרוני:

אז אתם דורשים שיגיעו ל-100? 

אנטולי מרגוליס:

כן.

וילמה מאור:

אבל אם אין 100 מטופלים מה קורה למרכז?

אנטולי מרגוליס:

לא קורה שום דבר. 

נאדיה חילו:

סליחה אדוני היו"ר, זה משהו דינמי. 

היו"ר משה שרוני:

כל הנושא בכלל זה נושא שהוא שערורייתי ממש.

נאדיה חילו:

עומד בפני סכנת סגירה.

היו"ר משה שרוני:

כמה מפקחים יהיו למשרד הבריאות? 

אנטולי מרגוליס:

יש בכל האזור.

היו"ר משה שרוני:

לא, מפקחים לנושא זה? 

אנטולי מרגוליס:

בכל אזור יש לנו מפקח אחד.

היו"ר משה שרוני:

כמה מפקחים יש בכל הארץ? 

אנטולי מרגוליס:

שישה מפקחים בכל הארץ.

היו"ר משה שרוני:

רק בנושא זה?

אנטולי מרגוליס:

רק בנושא ההתמכרות. 

מוסטפא מאחמיד:

אני מ"מ מקום ראש העיר, ראש העיר חלה ונבצר ממנו להגיע ואני מתנצל בשמו. 

היו"ר משה שרוני:

אנחנו מאחלים לו בריאות שלמה.

מוסטפא מאחמיד:

המרכז הזה ייחודי, להבדיל ממרכזים אחרים שהם בשולי העיר או בשכונות המרוחקות מהעיר, המרכז הזה יושב בתוך היישוב, נגיש אפילו להולכי רגל. מרבית המטופלים בו הם מהשכבות החלשות שהן מתוך העיר הוותיקה. הם מגיעים ברגל ויש שיתוף פעולה בין העירייה, משרד הבריאות לבין המרכז. 


העירייה מספקת את השירותים של המקום, ניקיון, שמירה. אנחנו כעירייה מעונינים שהמרכז הזה ימשיך לפעול מכיוון שכיום יש כ-70 מטופלים, שמתוכם כ-50 מתושבי המקום ו-20 מהסביבה, והם מייצגים 70 משפחות שאם חלילה לא יהיה להם מקום לפנות אליו, יהיה להם קשה מאוד. 

רק צריכים לדעת שאין תחבורה ציבורית מאום אל-פאחם לחדרה; אין תחבורה ציבורית מאום אל-פאחם לנצרת. זאת אומרת שאם המטופלים האלה לא יקבלו את הטיפול באום אל-פאחם, אנחנו זורקים אותם לרחוב, ממש פשוטו כמשמעו. 

טאלב א-סנע:


מה עם האינפורמציה שהמרכז עומד לסגירה? 
מוסטפא מאחמיד:

היתה ישיבה של מנכ"ל העמותה שאמורה לזכות במכרז או שזכתה במכרז, בכנס שהיה בתחילת ספטמבר האחרון בירושלים, בפני 120 עובדים, הוא אמר שיש כוונה לסגור את המרכז באום אל-פאחם, שאותם 70 מטופלים ילכו לנצרת או לחדרה. 


זה קל לומר דבר כזה, אבל כשאין תחבורה ציבורית זה בלתי אפשרי. 

נאדיה חילו:

המרכז הזה משרת היקף של אוכלוסייה של 150 אלף, הוא היחיד מסוגו במגזר הערבי. אני לא סתם שאלתי, יש פה ושם מעורבים שמגיעים מעט מאוד. זה לא משרת רק את כסייפה וטייבה וכפר קרא וכל האזור. לא ניתן לעבור על סדר היום כשזורקים את האנשים האלה רק בשל שיקולים כלכליים רווחים, זה הנימוק היחיד שמנחה אותי בעניין סגירת המרכז.

חנא סוויד:

האם יש איזשהו קריטריון או יש איזשהו גודל סף בשביל לפתוח מרכז או לסגור. 

היו"ר משה שרוני:

עוד מעט אנחנו נדע. 

טלב אלסנאע: 


איפה היו כל המטופלים שנמצאים שם היום עד פתיחת המרכז הזה, מה הפתרונות שהיו להם?

מוסטפא מאחמיד:

לא היה להם שום פתרון. ואם זה ייסגר – לא יהיה להם שום פתרון כי המרכז הקרוב ביותר צריך להיות או בנצרת או בחדרה, זה מרחק של יותר מחצי שעה ואין נסיעה מסודרת, אין הסעה ציבורית. בגלל שהמרכז הוא בתוך השכונות של אום אל-פאחם האנשים האלה מגיעים ברגל. 


ואגב, הם גם משולבים בתוך האוכלוסייה ויש שיתוף פעולה בתוך הקהילה, הקהילה מקבלת אותם, הם מרגישים טוב, הם חיים בתוך הקהילה, הם לא מנודים שם. 

טאלב א-סנע:


אדוני היו"ר, האנשים האלה חשופים להשפעות שליליות ועלולים להיתקל בסוחרים ולרכוש סמים ולחזור להתמכרות. ולכן משקיעים גם מאמץ פסיכולוגי בטיפול הזה כשמשכנעים אותם להשתמש בתחליף סם.

מוסטפא מאחמיד:

זה יהיה משבר גדול בשבילם, עבדו עליהם קשה עד שהם הסתדרו ועכשיו באים לסגור את המרכז. 

היו"ר משה שרוני:

כדי שנחכים קצת, אני מבקש ממר עופר לוי, מנהל אגף נכסים שיציג את תנאי המכרז, בבקשה:

עופר לוי:

אני אציג את תנאי המכרז ואת התפיסה שלו. דרך אגב, המכרז מפורסם באתר משרד הבריאות, מיום פרסומו בעיתונות, אפשר להוריד את כל מסמכי המכרז.

שלי לוי:

אם יורשה לי, משרד הבריאות לא ענה על אף שאלה שקשורה למכרז.

עופר לוי:

אני פה, אני אתן אתכל התשובות. 

היו"ר משה שרוני:

כן, אני אדבר עם שר הבריאות על זה.

עופר לוי:

ובנוסף אני אעדכן את הוועדה לגבי ההתפתחות שהיתה השבוע בוועדת המכרזים ואולי זה קצת ישפוך אור על הדיון. המכרז הזה פורסם עבור הפעלה של 13 מרכזי מתדון בכל הארץ, בשלושה מחוזות, צפון, דרום ומרכז. מהמציע במכרז נדרשו תנאי סף מסוימים על מנת להבטיח את יכולתו בעמידה בדרישות מקצועיות, כלכליות, שיהיה לו חוסן כלכלי, שיהיה לו את צוות האדם המקצועי.

היו"ר משה שרוני:

למי חוסן כלכלי? 

עופר לוי:

למציע. אנחנו לא מעוניינים שגוף שקם רק אתמול, יבוא ויגיש הצעה במכרז.

היו"ר משה שרוני:

והגוף הזה שמטפל כיום הוא לא בסדר? 

עופר לוי:

לא אמרנו שהוא לא בסדר, הוא עמד בתנאי הסף והוא נכנס למכרז. אלה היו תנאי הסף במכרז. דרישות המכרז היו להגיש הצעות עבור כל מחוז בשלמותו. כלומר, מי שרצה להגיש הצעה במחוז צפון, היה חייב להגיש הצעות גם לעכו, נהריה, חיפה בשני מקומות, חדרה ונצרת. אי אפשר היה לפצל את ההצעות. 

היו"ר משה שרוני:

על כמה מחוזות המכרז מדבר? 

עופר לוי:

שלושה מחוזות: צפון, דרום ומרכז. 

היו"ר משה שרוני:

ירושלים זה דרום? 

עופר לוי:

ירושלים זה דרום. זה על מנת שנקבל הצעות גם עבור המרפאות הקטנות. 

היו"ר משה שרוני:

מה זה נקרא מרפאות קטנות? 

עופר לוי:

מרפאת אום אל-פאחם. 

היו"ר משה שרוני:

של כמה אנשים? 

עופר לוי:

לדוגמה, מרפאה של אום אל-פאחם מונה מאה איש. 

היו"ר משה שרוני:

היא כרגע לא מאה איש.

עופר לוי:

לא משנה.

היו"ר משה שרוני:

אני רוצה לדעת את תנאי המכרז, מדובר במאה איש או פחות? 

עופר לוי:

תנאי המכרז הוא שאנחנו משלמים פר מטופל שמגיע, הוא חייב לתת שירות למטופלים שמגיעים למרכז והתשלום הוא פר מטופל. אני לא משלם גלובלי עבור מאה. 

היו"ר משה שרוני:

אותי מעניין לא כמה אתה משלם על כל מטופל, מה התנאי לפתוח מרכז?

עופר לוי:

התנאי הוא שיש מרכז, ההנחה היא שהמרכז קיים והמרכז ממשיך לפעול. 

היו"ר משה שרוני:

כתוב במכרז? 

עופר לוי:

כתוב, הנה, אום אל-פאחם מופיע. 

היו"ר משה שרוני:

שכל המרכזים הקיימים ימשיכו להתקיים? 

עופר לוי:

אני רוצה להסביר משהו בתפיסה, האגודה לבריאות הציבור שהפעילה את המרכז הזה, היא מבחינתנו גוף שהוא מחוץ למשרד הבריאות, הוא גוף עצמאי.

היו"ר משה שרוני:

אותי לא מעניין, אותי מעניין מה התנאי של מכרז, נקודה, איפה פותחים מרכז נקודה? 

עופר לוי:

הוא היה חייב להגיש הצעות עבור כל המרכזים האלה שהופיעו במכרז, לא יכול לפצל את ההצעה שלו ולבחור רק איפה שהוא רוצה לפתוח, הוא היה חייב לפתוח בכל אותם מקומות שהובהרו לפי המחוזות, הוא היה חייב להגיש הצעה למחוז בשלמותו. 

היו"ר משה שרוני:

משרד הבריאות מתחייב שבאום אל-פאחם יהיה מרכז, נקודה, זה מעניין אותי. 

עופר לוי:

כן.

היו"ר משה שרוני:

מתחייב? 

עופר לוי:

כן.

היו"ר משה שרוני:

את מקבלת את ההתחייבות הזאת בכתב.

עופר לוי:

כמו שנאמר בתחילת הדיון, עד היום ההתקשרות התבטאה ע"י פטור ממכרז מהחשב הכללי. אנחנו סברנו שיציאה למכרז בתנאים הנוכחיים היא לא נכונה, זאת מהסיבה הכלכלית שבשוק לא משוקלל, שהוא כמעט מונופוליסטי ומופעל ע"י גורם פרטי אחד, אין מקום ליציאה למכרז כי אין תחרות. 

נאדיה חילו:

אפשר לקבל העתק מהמכרז? 

עופר לוי:

בבקשה. 

עופר לוי:

הודענו לחשב הכללי שאין מקום ואין הגיון כלכלי ביציאת המכרז, וביקשנו לאפשר לנו להמשיך את ההתקשרות עם האגודה לבריאות הציבור ופטור ממכרז. החשב הכללי לא אישר לנו את ההתקשרות הזאת. הגביל אותה לשלושה חודשים בכל תקופת זמן שהקשה מאוד על הפעילות והתנה את זה ביציאה למכרז. היה לנו התקשרות לסוף 2005, הגשנו הארכה לכל ההתקשרות של 2006, לא קיבלנו אישור לפי בקשתנו. דבר שמפריע על פעילות כלכלית של הפעלת המרכז, וחוסר ביטחון הן לעובדים, והן למטופלים. 


אבל כאמור יצאנו במכרז. קיבלנו את תוצאות המכרז וביום ראשון היה דיון בוועדת המכרזים, ההצעות שהוגשו במכרז היו גבוהות משמעותית מהאומדן שנערך למכרז ומהתקציב שקיים לנושא של ההתמכרויות במשרד הבריאות, לכן ועדת המכרזים החליטה לפסול את המכרז והמכרז בוטל. וכרגע הגורמים המקצועיים יחד עם ההבנה שיש לנו עם החשב הכללי, פנינו אליו בבקשה להמשיך את ההתקשרות בהליך של פטור לשנה נוספת, ובימים האלה נשב כדי להסדיר את המשך ההתקשרות עם האגודה לבריאות הציבור. 

היו"ר משה שרוני:

אם היינו מקבלים מסמך כזה ממשרד הבריאות לא היינו מקיימים את הישיבה. 

עופר לוי:

זו היתה החלטה של יום ראשון שהתקבלה בוועדת המכרזים. 

טלב אלסנאע:


ויש כבר תשובה מהחשב הכללי? 

עופר לוי:

אין תשובה עדיין. אתמול פנינו לחשב הכללי. 

היו"ר משה שרוני:

אני אדבר עם החשב הכללי בנושא הזה. פשוט חבל שלא הודעתם לנו את כל זה ביום ראשון, היינו מונעים את כל הוועדה הזאת.

עופר לוי:

ההחלטה התקבלה ב-7 בערב ביום ראשון.

חנא סוויד:

אני רוצה להעיר לאנשי משרד הבריאות. כשאתם מתנים אפשרות לגשת למכרז בכך שגופים צריכים להגיש למחוז שלם, אתם לא צפיתם מראש שייגשו לזה "כרישים גדולים" והם יתקעו את המחירים ואז אתם תגיעו למצב הזה. הרי זה טבעי מאוד שזה מה שיהיה. 

היו"ר משה שרוני:

אדוני, משרד הבריאות התנגד לא היה להם את כוח ההשפעה כלפי החשב הכללי, זה כל העניין.  לחשב יש יותר כוח מאשר למשרד הבריאות, ככה נראה לי. אבל זה צריך להיות ההפך, אני חושב שמשרד הבריאות היה צריך להבין שהאגודה הזאת היא לא רווחית ולא צריכים לתת לכל "הכרישים" להיכנס לנושא הזה. זה יעלה למדינה הרבה כסף. 

טלב אלסנאע:


אני חושב אדוני היו"ר, שאולי זה עדיף שכך הם הגיעו למסקנה שהם מוציאים את זה למכרז, אז זה יעלה למדינה עוד יותר כסף ואף אחד לא יכול לדעת מבחינת אטרקטיביות של תוצאות אותם גורמים חדשים. 


אז אני מבין שלמעשה מה שהיה, הוא מה שיהיה במשך השנה הקרובה? 

עופר לוי:

אנחנו ביקשנו את הארכת ההתקשרות באותם תנאים.

טלב אלסנאע:


ממי ביקשתם הארכת ההתקשרות.

עופר לוי:

מהחשב הכללי.

טלב אלסנאע:


קיבלתם תשובה מהחשב הכללי שהוא מאשר לכם? 

עופר לוי:

לא, הפניה לחשב הכללי היתה אתמול בגלל תוצאות הוועדה ביום ראשון. 

טלב אלסנאע:


אז הוועדה תצטרף לבקשה שלכם כאשר אנחנו מבקשים שהחשב הכללי יאשר את הארכת ההתקשרות וידחה את המכרז.

נאדיה חילו:

וישלח את זה ליו"ר הוועדה. 

בני יעקב:

אני רוצה להגיד בשם המרכז שקודם כל אנחנו חושבים שהשירות הזה הוא מאוד חשוב למטופלים.

היו"ר משה שרוני:

אנחנו יודעים שזה חשוב. 

בני יעקב:

ואנחנו רוצים בשם הרשות לפנות לוועדה שתעזור למשרד הבריאות להשיג את התקציב על מנת לפתוח יותר מקומות.

היו"ר משה שרוני:

אנחנו מוכנים לעזור בכל דבר כאשר יפנה אלינו כל משרד, גם רווחה, גם בריאות, אנחנו נעשה מאמצים לעזור להם בנושאים האלה בלי שום בעיה. 

וילמה מאור:

אני רוצה להודיע את הסיכום של הוועדה. 


הוועדה רשמה לפניה את הודעתו של נציג משרד הבריאות שהליך הפטור שניתן לאגודה לבריאות הציבור, יימשך שנה נוספת והתחייבותו שהליך הפטור יימשך לשנה נוספת. 

עופר לוי:

בקשת משרד הבריאות.

וילמה מאור:

אין עוד החלטה על זה? 

עופר לוי:

יש לי החלטת ועדת מכרזים אם אתם מעונינים.

וילמה מאור:

לא, אבל אין עוד החלטה לתת את הפטור הזה. 

עופר לוי:

אין החלטה של החשב הכללי. 

וילמה מאור:

אז הוועדה מאמצת את המשך ההליך לפטור ממכרז. 

היו"ר משה שרוני:

תודה רבה, הישיבה נעולה. 

הישיבה ננעלה בשעה 09:30

